projecte-aina/catalan_government_crawling huggingface dataset:
El programa ICEX Next té la finalitat d'introduir i consolidar la cultura exportadora en les pimes perquè aquesta passi a formar part de la seva estratègia empresarial.
La present convocatòria, cofinançada pel FEDER, té l'objectiu de consolidar el creixement internacional de les pimes espanyoles que comptin amb un projecte competitiu i/o facilitar la revisió de l'estratègia internacional a empreses afectades per canvis en les condicions dels seus mercats habituals.
Es podran beneficiar de les subvencions les empreses espanyoles amb potencial exportador que desitgin iniciar, consolidar o reorientar la seva estratègia internacional i que reuneixin els diferents requisits establerts a les bases reguladores.
Es realitzaran set procediments de selecció successius segons el següent calendari de períodes de presentació de sol·licituds:
La present licitació s'emmarca dins del Programa de Comerç i Inversió UE-Nepal (TIP).
El seu objectiu és contribuir al creixement econòmic sostenible i inclusiu, així com, a la reducció de la pobresa.
El programa treballarà cap a l'augment del comerç i la participació en les cadenes de valor regionals i mundials, un clima d'inversió millorat per atreure la inversió estrangera directa i una millor coordinació comercial i d'inversions.
El ISF treballarà de forma conjunta amb el Ministeri d'Indústria, Comerç i Subministrament, agències de promoció d'inversió i associacions del sector privat.
Poden participar totes les entitats jurídiques, de forma individual o grupal, establertes en un estat membre de la UE o en un territori elegible.
El contracte tindrà una durada de 3 anys.
L'objectiu general d'aquesta licitació d'assistència tècnica és promoure la inclusió financera responsable, més específicament l'accés a serveis financers a mig i llarg termini per a les minipimes propietat de dones a Etiòpia, amb la finalitat de reduir la pobresa i fomentar l'esperit empresarial al país.
El desenvolupament de les empreses micro, petites i mitjanes jugarà un paper important en el camí d'Etiòpia per assolir en la pròxima dècada l'estatus de país d'ingressos mitjans.
Moltes dones emprenedores a Etiòpia tenen el desig i la capacitat per fer créixer els seus negocis, però no poden accedir a finançament i serveis que ajudin a fer créixer el negoci.
Aquesta tasca estarà dirigida pel Projecte per al Desenvolupament de l'Emprenedoria de les Dones a Etiòpia (WEDP), una operació del Govern d'Etiòpia per ajudar a dones empresàries gestionades i finançades pel Banc Mundial i cofinançada pel BEI i altres socis de desenvolupament.
Les tasques a realitzar són les següents:
Els requisits per a ser elegible i el personal que s'ha d'incloure per a les diferents activitats es poden trobar a les especificacions tècniques de la licitació.
El contracte tindrà una durada de 30 mesos.
La Comissió Europea publica aquesta licitació en el marc de la iniciativa "Music Moves Europe" per elaborar un estudi de la salut i el benestar dels creadors de música.
La nova proposta de la Comissió pel nou programa d'Europa Creativa inclou el suport sectorial a la música com un element per beneficiar el sector a part de les oportunitats de finançament existents.
Els diferents reptes del sector de la música tenen múltiples impactes en els artistes i creadors de música; i genera per ells un ambient professional, financer i psicològic en què de vegades la salut física i mental es deixen de banda.
La majoria de recerca sobre el benestar dels músics ha estat limitada, basant-se en membres d'orquestres clàssiques en contextos institucionals com ara els conservatoris.
A més, els estudis internacionals en aquest àmbit sovint fan servir metodologies que no s'adapten als objectius.
L'objectiu d'aquesta licitació és finançar un estudi que presenti una visió general dels riscs de salut que pateixen els músics i els creadors i un esquema de la situació europea en quant a iniciatives existents per tractar i prevenir aquests problemes de salut.
A més, l'estudi hauria d'explicar els impactes personals, econòmics i socials que sorgeixen d'aquests riscs i el seu impacte en el món de la música.
Addicionalment, l'estudi haurà d'analitzar projectes de bones pràctiques per tal d'identificar solucions per millorar la salut, les condicions de treball i la llargada de la carrera musical dels individus d'interès.
L'ajut està obert a totes les persones naturals, persones legals i organitzacions internacionals de la UE o d'un país tercer que tingui conveni amb aquesta.
Els grups hauran de presentar algun dels perfils dels integrants com a líder.
S'han publicat els resultats del segon termini de la convocatòria Europa Creativa MEDIA de suport al desenvolupament de projectes individuals EACEA 22/2018.
Aquesta convocatòria té com a objectiu el desenvolupament de les obres audiovisuals europees, en particular pel·lícules i obres de televisió de ficció, documentals, pel·lícules infantils i d'animació, així com obres interactives com videojocs i multimèdia amb potencial de circulació més enllà de les fronteres.
A més, també fomenta activitats per donar suport a les empreses productores audiovisuals europees, en particular productores independents, per tal de facilitar les coproduccions europees i internacionals d'obres audiovisuals incloent-hi les obres per a televisió.
Dels 70 projectes que han estat seleccionats nou són espanyols, cinc dels quals són catalans (dos documentals, dues pel·lícules de ficció i una d'animació):
Els projectes musicals Índiga (Clara Peya i Vic Moliner), Maruja Limon, Tribade i Lina_Raül Refree han estat seleccionats per actuar a la propera edició d'Eurosonic, un dels festivals més influents i una de les trobades professionals de música més importants d'Europa que tindrà lloc a Groningen (Països Baixos) del 15 al 18 de gener de 2020.
Obert tant al públic general com als professionals del sector, a Eurosonic es mostren les darreres tendències musicals i es presenten els artistes europeus emergents.
La fira neerlandesa aplega cada any prop de 4.000 professionals del sector d'arreu d'Europa (mànagers, bookers, programadors, artistes, segells, productors i responsables dels principals festivals) en el que ha esdevingut un centre d'intercanvi internacional i networking de primer nivell per al sector i on es concreten molts dels acords de programació.
Els professionals que assistiran al gener a l'Eurosonic tindran l'ocasió de descobrir Índiga, el projecte de la pianista i compositora Clara Peya i el baixista i productor Vic Moliner, gaudir de Maruja Limon i la seva proposta inspirada en el flamenc, vibrar amb el rap i música urbana del trio femení Tribade, descobrir la nova aventura fadista de Raül Refree amb la cantant portuguesa Lina, i contactar amb els seus respectius mànagers per possibles contractacions.
Les quatre bandes participaran també al programa ETEP (European Talent Exchange Programme), una iniciativa amb suport de la Unió Europea que té com a objectiu facilitar la circulació i la contractació dels grups europeus entre festivals d'arreu del continent.
L'Institut Català de les Empreses Culturals (ICEC) com a soci del programa ETEP oferirà a les bandes ajut al seu desplaçament a Groningen i suport a la promoció a través de la seva marca d'internacionalització, Catalan Arts - Music.
L'Institut Català de les Empreses Culturals (ICEC) forma part del programa ETEP com a soci des del 2011 i dona suport des del 2012 als projectes de Catalunya que són seleccionats anualment.
ETEP es va crear per estimular la cooperació cultural, empresarial i mediàtica a la indústria musical europea i desenvolupar una xarxa sòlida per promoure, donar suport, motivar i encoratjar el flux lliure de talent musical europeu a tot el continent.
El festival i mercat Eurosonic serveix de plataforma per reunir aquesta xarxa de festivals i donar a conèixer les bandes emergents europees que formaran part del programa ETEP durant tot l'any.
El passat 19 de novembre, al Smart City Expo World Congress, a Barcelona, es va presentar l'inici de les activitats de la comunitat d'innovació en mobilitat urbana de l'EIT (l'Institut Tecnològic Europeu) creada el desembre de 2018 amb l'objectiu de replantejar els espais urbans, superar la fragmentació integrant tots els implicats en la mobilitat urbana i incrementar la inclusió social i la igualtat.
L'EIT Urban Mobility està format per 48 socis de 15 països que combina: universitats, centres de recerca, empreses i ciutats i tindrà la seva seu a Barcelona.
La comunitat pretén contribuir a garantir un sistema de mobilitat urbana més ecològic, més inclusiu, més segur i més intel·ligent.
En concret, de cara a 2026, el projecte planteja comptar amb el suport de 180 start-ups, alliberar espai destinat als vehicles del 90% de les ciutats que participen en la iniciativa, llançar 125 nous productes, incrementar la mobilitat compartida i obtenir inversions per valor de 38 milions d'euros gràcies a aquest projecte.
Després de la primera convocatòria de projectes de la inciativa, que es va publicar el passat mes d'abril, se n'han seleccionat més de 60 que s'executaran a escala europea durant els pròxims dos anys: des d'iniciatives en l'àmbit acadèmic i de l'educació fins a projectes d'innovació o creació de negocis.
Amb l'objectiu d'accelerar la innovació, la selecció ha valorat positivament els projectes que tinguessin la implicació de més països europeus, que es desenvoluparan a més d'una ciutat associada i amb una major tipologia de socis involucrats.
La iniciativa Mobilitat Urbana EIT tindrà una durada d'entre 7 i 15 anys amb un pressupost de 1.600 milions d'euros, dels quals 400 milions són finançats pel programa H2020.
La Comissió Europea destinarà 200,9 milions d'euros el 2020 al programa de Promoció de Productes Agrícoles.
Aquest programa té l'objectiu d'incrementar la competitivitat i consumició dels productes agraris de la UE.
El pla vol incidir especialment en la promoció a mercats de fora de la UE amb alt potencial de creixement.
118 milions estarien destinats a aquests mercats, com per exemple Canadà, Xina, Japó, Corea, Mèxic i els Estats Units d'Amèrica.
Part del pressupost anirà destinat a productes específics, com per exemple les olives de taula o el formatge.
Dintre de la UE, es farà èmfasi en campanyes que promocionin diferents estratègies de qualitat, com les denominacions d'origen, les indicacions geogràfiques protegides i l'especialitat tradicional garantida, així com els productes orgànics.
També hi haurà un focus addicional en els alts estàndards de qualitat i seguretat.
Finalment, cal destacar que una altra prioritat de la UE és promoure una dieta sana i incrementar el consum de fruites i vegetals frescs.
La convocatòria per les campanyes del 2020 seran publicades el gener del 2020.
Seran elegibles diferents òrgans, com organitzacions de comerç, organitzacions de productors i grups agraris responsables de la promoció d'activitats.
El Barcelona Supercomputing Center – Centro Nacional de Supercomputación (BSC) coordinarà el projecte DRAC, de disseny d'acceleradors basats en la tecnologia RISC-V per a la futura generació de computadors.
El projecte rep finançament del Fons Europeu de Desenvolupament Regional (FEDER), a través del Pla d'acció de l'estratègia de recerca i innovació per a l'especialització intel·ligent de Catalunya, RIS3CAT (2 milions d'euros).
DRAC " Designing RISC-V- based Accelerators for next generation Computers (DRAC)" és una agrupació per dissenyar, verificar, implementar i fabricar un processador de propòsit general amb acceleradors basats en tecnologia RISC-V i amb aplicacions específiques en el camp de la seguretat, la genòmica i la conducció autònoma.
A banda, la tecnologia desenvolupada a DRAC serà compatible amb els dissenys que s'estan desenvolupant al projecte europeu EPI ( European Processor Initiative ).
L'objectiu del projecte CIRC - PACK consisteix en l'increment d'eficiències a la cadena de valor de sectors econòmics vinculats als envasos plàstics, i en el desenvolupament i aplicació d'envasos de plàstic biodegradables.
El projecte CIRC - PACK agrupa 22 empreses de 6 països diferents liderats pel CIRCE (Centro de investigación de recursos y consumos energéticos ) amb seu a Saragossa.
El projecte CIRC - PACK proporcionarà plàstics biodegradables innovadors que utilitzin matèries primeres alternatives biobasades que contribueixin a la reducció de l'empremta mediambiental dels envasos.
En aquesta solució, s'aplica un enfocament multisectorial de reciclatge en cascada que també podrà aportar solucions a altres cadenes de valor, com ara l'automoció i contenidors de productes higiènics, augmentant la gamma de materials recuperats i reciclats.
Aquest projecte va percebre una subvenció de finançament de la Comissió Europea a través del programa H2020 (7.308.180,13 euros) i la durada prevista és de 2017 a 2020.
El repte d'aquest projecte és que la informació sobre el patrimoni natural millori les polítiques públiques i, per tant, també l'estat de conservació del nostre capital natural i el benestar i la vida de les persones.
Es treballarà per crear i enfortir la relació entre les dades rellevants de la biodiversitat i els processos de presa de decisions per a la conservació.
Actualment, es genera a escala europea una gran quantitat d'informació sobre patrimoni natural des de fonts molt diverses (centres de recerca, universitats, l'administració pública o la pròpia ciutadania).
Aquesta informació és fonamental per establir l'estat de conservació de la natura d'un lloc determinat i també ho és per trobar solucions als problemes que el canvi global ens planteja (canvi d'usos del sòl, canvi climàtic, contaminació, arribada d'espècies invasores, etc).
Però aquesta informació molts cops es troba dispersa i en forma complexa.
Sovint, doncs, la informació no arriba de forma adequada a aquell que ha de prendre la decisió, qui ha d'aplicar una política o altra, qui ha de invertir en un projecte o un altre.
I tampoc no arriben a la ciutadania missatges clars; sovint només li arriben missatges de caire apocalíptic, que desgasten els ciutadans i l'opinió pública.
L'objectiu general del projecte és establir un marc perquè les diverses regions intercanviïn experiències i necessitats en relació amb els observatoris de biodiversitat o altres tipus de plataformes d'estructuració de la informació del patrimoni natural, per tal de millorar la implementació de polítiques en què la conservació de la biodiversitat sigui rellevant.
D'altra banda, el projecte ha de permetre homogeneïtzar i establir protocols per a la generació de resultats i productes entre diferents regions a fi de contextualitzar-los en un àmbit més ampli.
L'objectiu concret per a Catalunya és aprofitar els recursos del programa INTERREG per dissenyar el futur Observatori del Patrimoni Natural basant-se en les necessitats de la Direcció General de Polítiques Ambientals i Medi Natural, les diferents reunions amb els actors regionals rellevants i les lliçons apreses d'altres regions europees gràcies a l'intercanvi d'experiències i debats.
El projecte també ha de servir per prioritzar i gestionar adequadament els fons FEDER perquè afavoreixin les polítiques de conservació de la natura a Catalunya.
La durada del projecte és de 2016 a 2021, amb un pressupost d'1,6 milions d'euros de l'INTERREG Europe.
STRENGTH2FOOD (Strengthening European food chain sustainability by quality) pretén identificar i implementar estratègies per millorar i crear nous mercats per a productes alimentaris de qualitat i fomentar el desenvolupament d'una "economia de qualitat".
El projecte es coordina a través d'un consorci que està integrat per 13 socis acadèmics europeus, entre els quals destaca, a nivell català, el Centre de Recerca en Economia i Desenvolupament Agroalimentari (CREDA-IRTA-UPC), dos socis acadèmics de països tercers (Tailàndia i Vietnam), tres socis de comunicació i formació i el suport d'un conjunt de 12 grups d'interès internacionals i nacionals dels estats membres i països associats.
Els principals objectius del projecte són potenciar la sostenibilitat de les cadenes de subministrament agroalimentari i els sistemes de qualitat alimentària (FQS), millorar l'eficàcia de les polítiques actuals sobre designacions de qualitat alimentària i adquisició d'aliments del sector públic (PSFP) per potenciar la seva sostenibilitat i la promoció de dietes sanes i nutritives, i desenvolupar i oferir polítiques eficaces per millorar la sostenibilitat global de l'agricultura i la capacitat d'una alimentació equilibrada.
Així mateix, es vol impulsar el desenvolupament de nous mercats de qualitat i cadenes alimentàries locals a través d'iniciatives pilot i accions innovadores.
STRENGTH2FOOD vol maximitzar l'impacte de les activitats i l'assoliment del projecte mitjançant un intercanvi efectiu de coneixement i comunicació amb un ampli ventall d'actors rellevants en pràctiques sostenibles actualitzades.
El projecte, de cinc anys de durada, s'emmarca dins el programa Horizon 2020, amb un finançament de 6.904.226,25 euros.
Es va iniciar al març de 2016 i preveu finalitzar el febrer de 2021.
El Govern de Catalunya participa, a través de l'Agència Catalana de Cooperació al Desenvolupament, en un projecte de cooperació al desenvolupament al Líban que pretén enfortir les capacitats de governs locals del país per millorar els serveis bàsics de la població libanesa i els refugiats sirians.
L'objectiu és que els municipis puguin respondre als contextos canviants que es deriven de l'emergència humanitària a Síria en àmbits com el de la mobilitat, la planificació urbana, la protecció civil, l'aigua i el sanejament i la gestió de residus.
Es tracta del projecte MASAR –per les seves sigles en anglès " Maintaining Strength and Resilience for Local Governments", en el qual participa l'ACCD a través d'un consorci d'entitats europees amb finançament del fons fiduciari de la Unió Europea.
Concretament, l'ACCD és l'agència responsable d'executar el projecte amb les municipalitats a la regió de Trípoli, al nord del Líban, un territori en el qual l'agència ha finançat una dotzena de projectes des de 2013, entre els que destaca un acord amb el Programa de Nacions Unides per al Desenvolupament per implementar un projecte de gestió i recollida selectiva de residus sòlids.
Amb una durada de tres anys, entre el gener del 2019 i el desembre de 2021, el projecte vol promoure la cohesió social entre el col·lectiu de persones refugiades i la població autòctona.
En aquest sentit, pretén empoderar els governs locals libanesos perquè puguin fer front a la pressió demogràfica i econòmica causada per l'arribada massiva de refugiats sirians a les zones frontereres amb Síria, especialment empobrides.
El finançament del projecte prové del fons fiduciari MADAD, creat per la Comissió Europea el 2014 amb l'objectiu de millorar els serveis bàsics de la població libanesa i els refugiats sirians.
El fons està gestionat per la Direcció General de Veïnatge i Negociacions per a l'Ampliació de la Comissió Europea (DG NEAR).
A més, el projecte també s'orienta a millorar les oportunitats econòmiques a les zones d'actuació a través del finançament de microprojectes que tinguin un impacte ràpid en el desenvolupament econòmic local.
Perquè Catalunya pugui dur a terme projecte MASAR, la Generalitat ha resolt els tràmits jurídics necessaris amb l'aprovació de la constitució com a persona jurídica al Líban de l'Agència Catalana de Cooperació al Desenvolupament, l'Agència Catalana de la Joventut i l'Agència de Residus de Catalunya.
Els últims trenta anys, la comarca catalana del Priorat s'ha convertit en un model d'èxit internacional en la producció de vins d'alta qualitat, gràcies a l'acurada elaboració dels seus vins i a l'aprofitament del seu patrimoni vitícola, natural i cultural.
Amb tot, el sector vitivinícola de la comarca, format per 170 cellers pertanyents a les denominacions d'origen DOQ Priorat i DO Montsant, s'enfronta amb diferents reptes relacionats amb la sostenibilitat del conreu i l'elaboració dels vins, així com amb la conservació d'un entorn natural únic i la reducció de l'impacte ambiental en la quantitat i la qualitat del vi produït.
I això, a més, en un context de competència internacional creixent i d'un mercat cada vegada més exigent i ambientalment responsable.
Per solucionar aquests reptes, neix el projecte LIFE PRIORAT+MONTSANT, finançat per la Comissió Europea amb el programa LIFE, amb l'objectiu principal de desenvolupar i demostrar un model de producció vitivinícola sostenible a gran escala a la comarca del Priorat, mitjançant l'aplicació d'un conjunt de metodologies per a l'ús eficient dels recursos naturals en tota la cadena de valor, que posteriorment es pugui reproduir en altres regions vitivinícoles de la Unió Europea.
A més, gràcies a aquest projecte es podrà aconseguir:
El coordinador del projecte és la Fundació Parc Tecnològic del Vi (VITEC).
DOMontsant-Consell Regulador de la Denominació d'Origen Montsant
DOQ Priorat - Consell Regulador de la Denominació d'Origen Qualificada Priorat
PTV – Associació Plataforma Tecnològica del Vi d'Espanya
El pressupost del projecte és de 1.529.153 euros amb un cofinançament europeu del 59,96%.
La durada prevista del projecte és de l'1 de juliol de 2017 al 30 juny de 2020.
L'Ajuntament de Badalona va presentar el 13 de juny de 2019 els resultats del projecte europeu BINGO centrat en l'avaluació dels impactes derivats dels canvi climàtic a la ciutat i en la proporció de coneixement i eines avançades per gestionar aquestes situacions.
BINGO ( Bringing innovation to ongoing water managements ) és un projecte de recerca finançat per la Unió Europea (Horizon 2020) i que ha comptat amb la participació d'un consorci internacional.
Del sis casos d'estudi on s'ha desenvolupat el projecte (Portugal, Xipre, Noruega, Holanda, Alemanya i Espanya) Badalona és l'única representant de l'estat espanyol.
Durant 4 anys, el projecte a la ciutat de Badalona ha estudiat, d'una banda, les inundacions urbanes que es produeixen sobtadament, i de l'altra, els desbordaments que es produiran en el sistema de sanejament (DSS) com a conseqüència de la variació de les precipitacions causada pel canvi climàtic a curt i llarg termini.
Per fer-ho, s'han implantat sensors que han permès calibrar la xarxa de sanejament i modelitzar-la amb les prediccions i projeccions de les pluges a curt i llarg termini.
La modelització i els càlculs associats han permès conèixer en profunditat el comportament de la xarxa de drenatge i els riscos provocats per la pluja, tant pel que fa al desbordament de la xarxa de sanejament com pel que fa a les inundacions que es poden produir en zones urbanes i que poden provocar danys als vianants, vehicles o edificis, o la dispersió de contaminants a la platja.
El projecte BINGO a l'estat espanyol ha estat coordinat per l'empresa Aqualogy i hi ha comptat amb la participació d'Aigües de Barcelona i de l'Àrea Metropolitana de Barcelona.